২০১৩ সাল থেকে শুরু করেন একাডেমিক প্রশিক্ষণ। গ্রামের খুদে ফুটবলারদের প্রশিক্ষণ দেওয়ার পাশাপাশি মাঠের রীতিনীতিও শেখান। তাঁর কাছে ফুটবল ও অন্যান্য খেলার নিয়মকানুন-সংবলিত অনেক বই রয়েছে। ক্রীড়াজগৎসহ খেলাধুলাসংক্রান্ত বিভিন্ন ম্যাগাজিন আছে প্রায় দুই হাজারের মতো। গোদাগাড়ীর বিভিন্ন স্কুলের ছেলে-মেয়েকে নিয়ে ঘণ্টার পর ঘণ্টা কাটিয়েছেন ফুলবল মাঠে। পরিশ্রমের ফল পেতে শুরু করেন কয়েক বছরের মধ্যে। মেয়েদের অনূর্ধ্ব-১৪ ফুটবলে রাজশাহী জেলা চ্যাম্পিয়ন হওয়ায় তাক লেগে যায় সবার। গত বছর সোনাদিঘি স্কুলের মেয়েরা বিভাগীয় পর্যায়ে খেলার সুযোগ পায়। ছেলেরাও বিভিন্ন প্রতিযোগিতায় সাফল্য নিয়ে আসে। সবচেয়ে বড় অর্জনটি ধরা দেয় এ বছরের ১২ মে। দেশের ২৭২টি স্কুল দলের মধ্যে সেরা হওয়ার গৌরব অর্জন করে সোনাদিঘি হাই স্কুল। পাশাপাশি সেরা খেলোয়াড় আর সেরা গোলদাতার তকমাটাও লুফে নেয় সোনাদিঘির জগেন লাকড়া ও পরবিত কুমার।